Xorazm viloyatida yangi mehmonxona qurish va uni jihozlash uchun investorlarga Oʻzbekiston Respublikasining Davlat budjetidan subsidiya ajratish tartibi toʻgʻrisidagi vaqtinchalik nizomni tasdiqlash haqida
(resolution, 2026-03-17)

Oʻzbekiston Respublikasi Prezidentining “2024 — 2026-yillarda Xorazm viloyatining turizm salohiyatini yanada rivojlantirish chora-tadbirlari toʻgʻrisida” 2024-yil 15-noyabrdagi PQ-394-son qarori ijrosini taʼminlash, Xorazm viloyatiga qoʻshimcha investitsiyalarni jalb qilish, xususiy sektor uchun qulay shart-sharoitlar yaratish maqsadida yangi qurilgan mehmonxonalarga bir martalik davlat budjetidan subsidiya ajratish orqali turizm infratuzilmasini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2024 — 2026-yillarda Xorazm viloyatining turizm salohiyatini yanada rivojlantirish chora-tadbirlari toʻgʻrisida” 2024-yil 15-noyabrdagi PQ-394-son qarorining 2 va 3-bandlariga muvofiq Xorazm viloyatida investorlar tomonidan foydalanishga topshirilgan mehmonxonalarning har bir xonasi uchun Oʻzbekiston Respublikasining Davlat budjetidan quyidagi miqdorlarda bir martalik subsidiya ajratilishi belgilanganligi maʼlumot uchun qabul qilinsin: toifasiz mehmonxonadagi har bir xona uchun — 10 mln soʻm; 1 yulduzli toifaga ega mehmonxonadagi har bir xona uchun — 15 mln soʻm; 2 yulduzli toifaga ega mehmonxonadagi har bir xona uchun — 20 mln soʻm; 3, 4 yoki 5 yulduzli toifaga ega mehmonxona uchun — Oʻzbekiston Respublikasi Prezidentining “Turizm yoʻnalishidagi islohotlarni yanada jadallashtirish va sohada davlat boshqaruvi tizimini samarali tashkil qilish chora-tadbirlari toʻgʻrisida” 2023-yil 27-iyuldagi PQ-238-son qarorida belgilangan miqdorlarda. 2. Quyidagilarni nazarda tutuvchi Xorazm viloyatida yangi mehmonxona qurish va uni jihozlash uchun investorlarga Oʻzbekiston Respublikasining Davlat budjetidan subsidiya ajratish tartibi toʻgʻrisidagi vaqtinchalik nizom ilovaga muvofiq tasdiqlansin: subsidiya ajratiladigan investorlarga qoʻyiladigan talablar; subsidiya olish uchun ariza berish tartibi hamda taqdim etiladigan hujjatlar; arizani koʻrib chiqish va qaror qabul qilish tartibi; subsidiya ajratishni rad etish asoslari; subsidiya sifatida ajratiladigan mablagʻlarni investorlarga oʻtkazish tartibi 3. Oʻzbekiston Respublikasi Turizm qoʻmitasi Raqamli texnologiyalar vazirligi bilan birgalikda oʻn kun muddatda mazkur qaror bilan tasdiqlangan nizomga muvofiq davlat xizmati Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali joriy etilishini taʼminlasin. 4. Oʻzbekiston Respublikasi Adliya vazirligi davlat organlari va boshqa tashkilotlar tomonidan davlat xizmatlarini koʻrsatishning belgilangan tartibiga rioya etilishi boʻyicha ularning faoliyati yuzasidan, shu jumladan, YIDXP orqali doimiy nazorat oʻrnatsin. 5. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Turizm qoʻmitasi raisi A.Oʻ. Aqqulov zimmasiga yuklansin. 1. Ushbu Vaqtinchalik Nizom (keyingi oʻrinlarda — Nizom) Xorazm viloyatida Oʻzbekiston Respublikasi Prezidentining “2024 — 2026-yillarda Xorazm viloyatining turizm salohiyatini yanada rivojlantirish chora-tadbirlari toʻgʻrisida” 2024-yil 15-noyabrdagi PQ-394-son qarorida belgilangan muddatlarda investorlar tomonidan yangi mehmonxona qurish va uni jihozlash xarajatlarining bir qismini qoplash maqsadida Oʻzbekiston Respublikasining Davlat budjetidan (keyingi oʻrinlarda — Davlat budjeti) subsidiya ajratish tartibini belgilaydi. 2. Nizomda quyidagi asosiy tushunchalar qoʻllanadi: investor — mehmonxona qurish va uni jihozlash maqsadida investitsiya faoliyati obyektlariga oʻz mablagʻlari, qarz yoki jalb qilingan boshqa investitsiya resurslarini investitsiya qiluvchi investitsiya faoliyati subyekti; subsidiya — investorlarga mehmonxona qurish va uni jihozlash xarajatlarining bir qismini qoplash maqsadida Davlat budjetidan bir marta ajratiladigan mablagʻlar; yangi qurilgan mehmonxona — tasdiqlangan loyiha asosida kapital bino va inshoot sifatida qurilgan yoki oxirgi oʻn yilda mehmonxona fondida mavjud boʻlmagan holda qayta qurilgan yoxud qurilish jarayonida oʻzgartirilgan loyiha boʻyicha joylashtirish vositasi sifatida yangi qurilib ishga tushirilgan koʻchmas mulk obyekti, rekonstruksiya qilingan mehmonxona bundan mustasno. 3. Subsidiya Oʻzbekiston Respublikasi Prezidentining “2024 — 2026-yillarda Xorazm viloyatining turizm salohiyatini yanada rivojlantirish chora-tadbirlari toʻgʻrisida” 2024-yil 15-noyabrdagi PQ-394-son qarorida belgilan muddatlarda muvofiqlik sertifikati berilgan yangi tashkil etilgan mehmonxona uchun uning toifasi va xonalar sonidan qatʼi nazar ajratiladi. 4. Subsidiya quyidagi miqdorlarda ajratiladi: toifasiz mehmonxonadagi har bir xona uchun — 10 mln soʻm; 1 yulduzli toifaga ega mehmonxonadagi har bir xona uchun — 15 mln soʻm; 2 yulduzli toifaga ega mehmonxonadagi har bir xona uchun — 20 mln soʻm. Bunda mehmonxona kamida ikki qavatdan iborat boʻlishi lozim. 3, 4 va 5 yulduzli toifaga ega mehmonxonalarga subsidiya Oʻzbekiston Respublikasi Prezidentining “Turizm yoʻnalishidagi islohotlarni yanada jadallashtirish va sohada davlat boshqaruvi tizimini samarali tashkil qilish chora-tadbirlari toʻgʻrisida” 2023-yil 27-iyuldagi PQ-238-son qaroriga muvofiq ajratiladi. 5. Investor subsidiya olish uchun ariza taqdim etish vaqtida quyidagi talablarga javob berishi lozim: Oʻzbekiston Respublikasining Soliq kodeksida nazarda tutilgan soliq va yigʻimlar hamda turistik (mehmonxona) yigʻimi boʻyicha qarzdorligi boʻlmasligi; qayta tashkil etish yoki tugatish jarayonida boʻlmasligi; faoliyati qonunchilik hujjatlarida belgilangan tartibda vaqtincha toʻxtatilgan boʻlmasligi; sud qarori asosida toʻlovga qobiliyatsiz deb eʼlon qilingan boʻlmasligi; yangi qurilgan mehmonxonaga berilgan muvofiqlik sertifikati hamda yer uchastkasiga boʻlgan huquqni tasdiqlovchi hujjatning (yerni ijaraga olish hujjatlari onlayn-auksion savdolari orqali taqdim qilingan boʻlsa) mavjudligi. 6. Subsidiya Nizomga 1-ilovaga muvofiq sxema boʻyicha ajratiladi. 7. Investor yoki uning vakili (ariza beruvchi) subsidiya olish uchun Davlat xizmatlari markaziga yoki Oʻzbekiston Respublikasi Yagona interaktiv davlat xizmatlari portali orqali (keyingi oʻrinlarda — YIDXP) Turizm qoʻmitasiga (keyingi oʻrinlarda — Qoʻmita) Nizomga 2-ilovaga muvofiq shaklda ariza bilan murojaat qiladi. 8. Ariza ariza beruvchi tomonidan identifikatsiya qilishning zamonaviy vositalari bilan (elektron raqamli imzo, daktiloskopiya, yagona identifikatsiya tizimidagi login va parol, mobil-ID va boshqalar) tasdiqlanadi. Ariza YIDXP orqali toʻldirilganda, ariza beruvchining elektron raqamli imzosi talab etilmaydi. 9. Investorga tegishli koʻchmas mulkka doir huquqni belgilaydigan hujjatlar Qoʻmita tomonidan “Elektron hukumat” tizimi idoralararo integratsiyalashuv platformasi orqali olib oʻrganiladi. 10. Qoʻmita ariza kelib tushgan kundan boshlab oʻn ish kunida uning Nizomda belgilangan talablarga mosligini oʻrganib chiqadi. 11. Arizani koʻrib chiqishda qoʻshimcha, shu jumladan, joyiga chiqqan holda oʻrganishlar oʻtkazish talab etilsa, Qoʻmita ariza beruvchini yozma shaklda yoki elektron axborot tizimi orqali xabardor qilgan holda, arizani koʻrib chiqish muddatini oʻn ish kunigacha uzaytirishi mumkin. 12. Qoʻmita arizani oʻrganib chiqib, bir ish kunida subsidiya berish yoki berishni rad etish toʻgʻrisida (rad etish asoslari aniq koʻrsatilgan holda) qaror qabul qiladi hamda qarorning elektron nusxasini qaror qabul qilingan kundan eʼtiboran bir ish kunida Davlat xizmatlari markazi (oʻzi kelgan holda murojaat qilinganda) yoki YIDXP (elektron tarzda murojaat qilinganda) orqali ariza beruvchiga yuboradi. Subsidiya berish toʻgʻrisidagi qarorda subsidiya miqdori, mehmonxona nomi, yulduz toifasi (mavjud boʻlsa) va xonalar fondi, joylashgan joyi (pochta manzili) va uning kadastr raqami, subsidiya olayotgan investor (yuridik shaxs) nomi va STIR hamda tijorat bankidagi hisobvaragʻi koʻrsatiladi. Subsidiya berish toʻgʻrisidagi qaror nusxasi qaror qabul qilingan kundan soʻng bir ish kunida Qoʻmita tomonidan Oʻzbekiston Respublikasi Iqtisodiyot va moliya vazirligiga (keyingi oʻrinlarda — Iqtisodiyot va moliya vazirligi) yuboriladi. 13. Subsidiya berish quyidagi asoslarga koʻra rad etiladi: arizada Nizomga 2-ilovada koʻrsatilgan maʼlumotlar toʻliq koʻrsatilmaganligi yoki notoʻgʻri koʻrsatilganligi; ariza beruvchi Nizomning 3 va 5-bandlarida koʻrsatilgan talablarga javob bermasligi; mehmonxona Xorazm viloyati hududidan tashqarida joylashganligi. Subsidiya berishni ushbu bandda koʻrsatilmagan asoslar boʻyicha rad etishga yoʻl qoʻyilmaydi. 14. Ariza beruvchi subsidiya berishni rad etish toʻgʻrisidagi qaror nusxasini olgan kundan boshlab koʻpi bilan ikki oy davomida qarorda koʻrsatilgan kamchiliklarni bartaraf etishi hamda ularning bartaraf etilganligini tasdiqlovchi hujjatlarni ilova qilgan holda, Qoʻmitaga takroran ariza bilan murojaat qilishi mumkin. 15. Ariza takroran taqdim etilgan kundan boshlab besh ish kunida qayta koʻrib chiqiladi. Bunda subsidiya berishni yangi asoslar boʻyicha rad etishga yoʻl qoʻyilmaydi. 16. Nizomning 13-bandida koʻrsatilgan muddat tugagandan soʻng taqdim etilgan ariza yangi berilgan deb hisoblanadi. 17. Subsidiya 2025-2026-yillarda Davlat budjeti parametrlarida ushbu tadbirlar uchun koʻzda tutiladigan mablagʻlar doirasida ajratiladi. 18. Subsidiya ajratish uchun Qoʻmita Iqtisodiyot va moliya vazirligiga investorlar toʻgʻrisidagi maʼlumotlar va ajratilishi lozim boʻlgan mablagʻlarning hisob-kitobi koʻrsatilgan buyurtmanomani taqdim etadi. 19. Iqtisodiyot va moliya vazirligi buyurtmanomani uch ish kunida koʻrib chiqadi hamda mablagʻlar Qoʻmitaning tegishli gʻazna hisobvaraqlariga ajratilishini taʼminlaydi. 20. Mablagʻlar kelib tushganidan soʻng besh ish kunida Qoʻmita ularni investorning tijorat banklaridagi hisobvaraqlariga oʻtkazib beradi. 21. Yil yakunida Qoʻmitaning shaxsiy gʻazna hisobvaraqlarida foydalanilmay qolgan budjet mablagʻlari tegishli moliya yili yakuniga qadar Davlat budjetiga qaytariladi. 22. Subsidiya berish uchun Davlat budjetidan mablagʻ ajratilgan investorlar roʻyxati Qoʻmitaning rasmiy veb-saytiga joylashtiriladi. Davlat budjetidan ajratilgan mablagʻlar miqdori va qoʻshimcha ravishda tashkil etilayotgan xonalar fondi toʻgʻrisidagi maʼlumot har oy yakuni boʻyicha yangilab boriladi hamda oylar va investorlar kesimida aks ettiriladi. 23. Investor subsidiya olish uchun taqdim etilgan maʼlumotlar va hujjatlarning toʻgʻriligi uchun masʼul hisoblanadi. 24. Qoʻmita subsidiya berish ishlarini tashkil etish, muvofiqlashtirish, monitoring qilish va Davlat budjetidan ajratilgan mablagʻlarning investorga yetkazilishi uchun masʼul hisoblanadi. 25. Mehmonxona subsidiya ajratilgan davrdan boshlab besh yildan kam boʻlmagan muddatda faoliyat yuritishi, toifali mehmonxona boʻlgan taqdirda, kamida besh yil ushbu toifani saqlab qolishi lozim. Qoʻmita ushbu bandning birinchi xatboshisida koʻrsatilgan talablarga rioya etilishi hamda subsidiyadan maqsadli foydalanilishi yuzasidan monitoring yuritadi. Ushbu talabga rioya etilmagan taqdirda, Qoʻmita Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti huzuridagi Davlat moliyaviy nazorati inspeksiyasiga taqdimnoma kiritadi hamda subsidiya sifatida ajratilgan mablagʻlarning belgilangan tartibda investordan Davlat budjetiga qaytarish choralarini koʻradi. Mehmonxona toifasi pasaygan taqdirda, investor ajratilgan subsidiyadan pasaygan toifa uchun belgilangan miqdor oʻrtasidagi farqni Davlat budjetiga qaytaradi. 26. Investorlar davlat organlari va boshqa tashkilotlar xodimlarining xatti-harakatlari yuzasidan qonunchilikda belgilangan tartibda shikoyat qilishlari mumkin. 27. Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. Oʻzbekiston RespublikasiTurizm qoʻmitasigaSubsidiya olish toʻgʻrisidaARIZA_________________________________________________________________________________________(yuridik shaxsni roʻyxatdan oʻtkazish toʻgʻrisidagi guvohnomaga muvofiq ariza beruvchining toʻliq nomi)_________________________________________________________________________________________(manzil, telefon, elektron pochta)______________________________________________________________ manzil boʻyicha roʻyxatdan oʻtgan_________________________________________________________________________________________(roʻyxatdan oʻtish raqami, sanasi, guvohnoma bergan organ nomi)______________________________________________________________________ manzilida joylashgan(viloyat, tuman, shahar, koʻcha, bino raqami)mehmonxona qurish va uni jihozlash uchun Oʻzbekiston Respublikasi Davlat budjetidan subsidiya ajratishingizni soʻrayman.Mehmonxona xonalarining soni: ____________________________________________________________Muvofiqlik sertifikati olingan sana va raqami: _____________________________________________Yuridik shaxsning joylashgan pochta manzili: _________________________________________________STIR: ___________________________________________________________________________________Elektron pochta manzili: ___________________________________________________________________Bank hisobvaragʻi: _________________________________________________________________________Ilova: _____ varaqda________________________________________________________(ariza beruvchining lavozimi, F.I.O.) ___________ (imzo)20___ yil ____________